দেউচা পাচামিতে আরও ১ লক্ষ কর্মসংস্থান: মমতা

ওয়েবডেস্ক: বীরভূমের (Birbhum) দেউচা পাচামিতে (Deocha Pachami) আরও ১ লক্ষ কর্মসংস্থান হবে। পশ্চিম মেদিনীপুরের শালবনিতে জিন্দলদের তাপবিদ্যুৎ কেন্দ্রের (Thermal Power Plant) ভিত্তিপ্রস্তর স্থাপন করেন মুখ্যমন্ত্রী মমতা বন্দ্যোপাধ্যায় (Mamata Banerjee)। সেখানেই তিনি এই কথা জানান। শালবনিতে দুটি প্রকল্পে ৮০০ করে মোট ১৬০০ মেগাওয়াট বিদ্যুৎ উৎপন্ন হবে। মুখ্যমন্ত্রী জানান, এটা ঐতিহাসিক প্রকল্প। এর আগে বাংলায় হয়নি। আগামী দিনে বাংলায় আরও তাপ বিদ্যুৎ কেন্দ্র হবে। তাহলে বিদ্যুতের দাম কমবে। শুধু শালবনির এই প্রকল্পে ১৫ হাজার মানুষের কাজ হবে। এখান থেকে ২৩টি জেলা বিদ্যুৎ পাবে। আমরা বিদ্যুৎ কিনব। অনুষ্ঠানে ছিলেন শিল্পপতি সজ্জন জিন্দাল, সৌরভ গঙ্গোপাধ্যায়।

একসময় রাজ্যে লোডশেডিং লেগেই থাকত। সেই প্রসঙ্গ এদিন তুলে ধরেন মুখ্যমন্ত্রী। বামেদের খোঁচা দিয়ে তিনি জানান, বলা হত লোডশেডিংয়ের সরকার আর নেই দরকার। আগামী কাল একটি সৌর বিদ্যুৎ কেন্দ্রের উদ্বোধন করবেন মুখ্যমন্ত্রী। রাজ্যে মোট বিদ্যুৎ উৎপাদন বাড়িয়ে ১৮০০০ মেগাওয়াটের কথাও জানান তিনি।

আরও পড়ুন: দিঘাতে জগন্নাথ মন্দির উদ্বোধনের দিন কাঁথিতে সনাতনী হিন্দু সভা! মিলল না পুলিশি অনুমোদন, দ্বারস্থ হাইকোর্টে

দেউচা পাচামি কয়লা খনি রাজ্যের জন্য সোনার খনি। যা বদলে দিতে পারে রাজ্যের অর্থনীতিকে। এদিন শালবনিতে দেউচা পাচামির কথা উঠে আসে মুখ্যমন্ত্রীর কথায়। সেখানে বিপুল কর্মসংস্থানের কথা জানান মুখ্যমন্ত্রী। এর আগে মুখ্যমন্ত্রী জানিয়েছিলেন, দেউচা পাচামিতে জোর করে জমি নেওয়া হবে না। জমি দাতাদের ক্ষতিপূরণ দেওয়া হবে। তাকে ঘিরে ওই এলাকায় বিপুল উন্নতি হবে।