“৫ বছরে বদলে যাবে এই এলাকা,” বিরাট মন্তব‍্য সৌরভের

ওয়েব ডেস্ক: সোমবার শালবনির (Shalboni) মাটিতে শিল্পায়নের নতুন অধ্যায় শুরু করল রাজ্য সরকার। মুখ্যমন্ত্রী মমতা বন্দ্যোপাধ্যায়ের (Mamata Banerjee) হাত ধরে শিলান্যাস হল জিন্দল গোষ্ঠীর তাপবিদ্যুৎ কেন্দ্রের (Thermal Power Plant) দু’টি ইউনিটের। অনুষ্ঠানে উপস্থিত ছিলেন প্রাক্তন ভারত অধিনায়ক সৌরভ গঙ্গোপাধ্যায়ও (Sourav Ganguly)। তিনি এদিন রাজ্যের এই উন্নয়নমূলক পদক্ষেপের ভূয়সী প্রশংসা করেন।

শালবনির অনুষ্ঠান মঞ্চে প্রথমেই বক্তব্য রাখেন সৌরভ গঙ্গোপাধ্যায়। তিনি বলেন, “মানুষ চায় পরিবারের জন্য একটা নিশ্চিত ভবিষ্যৎ। আমি নিশ্চিত, আগামী পাঁচ বছরে মেদিনীপুরের মানুষ সেই স্বপ্ন পূরণের পথে অনেকটা এগোবে। এই উদ্যোগের জন্য আমি মুখ্যমন্ত্রীকে এবং জিন্দল গোষ্ঠীকে ধন্যবাদ জানাই।”

আরও পড়ুন: শালবনিতে উপস্থিত মুখ্যমন্ত্রী, দিদির প্রশংসা জিন্দল গোষ্ঠী

এদিন মুখ্যমন্ত্রী জানান, নতুন তাপবিদ্যুৎ কেন্দ্র থেকে উৎপাদিত হবে ১৬০০ মেগাওয়াট বিদ্যুৎ। পাশাপাশি, প্রায় ১৫ হাজার নতুন কর্মসংস্থানের সুযোগ তৈরি হবে বলে ঘোষণা করেন তিনি। মুখ্যমন্ত্রী তাঁর বক্তব্যে স্পষ্ট করেন, “বাম আমলে যখন ঘন ঘন লোডশেডিং হত, তখন মানুষ বিদ্যুৎহীন জীবনে ক্লান্ত হয়ে পড়েছিল। এখন ২৪ ঘণ্টা বিদ্যুৎ সরবরাহ হচ্ছে।”

মমতা বন্দ্যোপাধ্যায় আরও জানান, জিন্দল গোষ্ঠী আরও দু’টি তাপবিদ্যুৎ প্রকল্প গড়ে তুলবে রাজ্যে। পাশাপাশি তিনি উল্লেখ করেন, পশ্চিম মেদিনীপুরেই ইতিমধ্যেই ৩৭০০ কোটি টাকার বিনিয়োগ হয়েছে। এছাড়াও কর্মসংস্থানের প্রসঙ্গে মুখ্যমন্ত্রী বলেন, “দেউচা-পাঁচামিতে ১ লক্ষ কর্মসংস্থানের সুযোগ তৈরি হচ্ছে। শালবনিতে আরও ১৫ হাজার। বিরোধীরা যতই অপপ্রচার করুক, উন্নয়নকে উপেক্ষা করা যাবে না।”